Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren som omhandlet i artikel 17, stk. 2 og 3, i Kommissionens delegerede forordning (EU) 2019/33

(2020/C 72/12)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

»Bonnezeaux«

Referencenummer: PDO-FR-A0926-AM02

Meddelelsesdato: 14. november 2019

BESKRIVELSE AF OG BEGRUNDELSE FOR DEN GODKENDTE ÆNDRING

1. Geografisk område

Det geografiske område ændres som følger: »Alle etaper af produktionen finder sted i det geografiske område, hvis perimeter omfatter følgende kommunes område i departementet Maine-et-Loire efter den officielle geokode fra 2018: Bellevigne-en-Layon (tidligere område i den delegerede kommune Thouarcé).

Det kortmateriale, der viser det geografiske område, kan ses på webstedet for Institut national de l’origine et de la qualité. «

Redaktionel ændring: På den nye liste over de administrative enheder er der taget højde for sammenlægninger eller andre ændringer af det administrative område, som har fundet sted efter produktspecifikationens godkendelse. For at forbedre retssikkerheden er denne liste opstillet på grundlag af den gældende version af den officielle geokode, som INSEE udgiver hvert år. Det geografiske områdes perimeter forbliver helt den samme.

Endelig nævnes det, at det kortmateriale, der viser det geografiske område, er tilgængeligt på INAO’s websted med henblik på en bedre information af offentligheden.

Som følge heraf ændres punkt 6 i enhedsdokumentet om det geografiske område.

2. Område i umiddelbar nærhed

I kapitel 1, afsnit IV, punkt 3, erstattes listen over kommuner med følgende:

»Aubigné-sur-Layon, Beaulieu-sur-Layon, Bellevigne-en-Layon (tidligere områder i de delegerede kommuner Champ-sur-Layon, Faveraye-Mâchelles, Faye-d’Anjou og Rablay-sur-Layon), Blaison-Saint-Sulpice (tidligere områder i de delegerede kommuner Blaison-Gohier og Saint-Sulpice), Brissac Loire Aubance (tidligere områder i de delegerede kommuner Alleuds, Brissac-Quincé, Charcé-Saint-Ellier-sur-Aubance, Luigné, Saint-Rémy-la-Varenne, Saint-Saturnin-sur-Loire, Saulgé-l’Hôpital og Vauchrétien), Brossay, Chalonnes-sur-Loire, Chaudefonds-sur-Layon, Chemillé-en-Anjou (tidligere områder i de delegerede kommuner Chanzeaux og Valanjou), Denée, Doué-en-Anjou (tidligere område i den delegerede kommune Brigné), Les Garennes-sur-Loire (tidligere områder i de delegerede kommuner Juigné-sur-Loire og Saint-Jean-des-Mauvrets), Lys-Haut-Layon (tidligere område i den delegerede kommune Tigné), Mozé-sur-Louet, Mûrs-Erigné, Rochefort-sur-Loire, Saint-Melaine-sur-Aubance, Savennières, Soulaines-sur-Aubance, Terranjou (tidligere områder i de delegerede kommuner Chavagnes, Martigné-Briand og Notre-Dame-d’Allençon) og Val-du-Layon (tidligere områder i de delegerede kommuner Saint-Aubin-de-Luigné og Saint-Lambert-du-Lattay).«

Dette gør det muligt at tage højde for de forskellige kommunesammenlægninger, der har fundet sted siden den sidste version af produktspecifikationen. Perimeteren for området i umiddelbar nærhed forbliver helt den samme.

Som følge heraf ændres punkt 9 i enhedsdokumentet om de supplerende betingelser.

3. Bestemmelse om miljøvenlig jordbrugsdrift

I kapitel 1, afsnit IV, punkt 2, tilføjes følgende: »Et kontrolleret selvsået eller sået plantedække er obligatorisk mellem rækkerne. Såfremt et sådant plantedække ikke findes, foretager vinavleren jordbearbejdning for at sikre kontrollen med den selvsåede vegetation eller begrunder brugen af biologiske bekæmpelsesmidler, som de offentlige myndigheder har godkendt til vindyrkning. Såfremt der anvendes biologisk ukrudtsbekæmpelse på en parcel, er det forbudt at anvende andre ukrudtsbekæmpelsesmidler. «

Denne ændring sker i tråd med den aktuelle udvikling i praksis hos vinavlere, der foretrækker dyrkning efter agroøkologiske principper på hele vindyrkningsarealet i Anjou. Den afspejler, at miljøhensynet i stadig voksende grad integreres i de tekniske produktionsmetoder. Ved at fremme plantedække eller indføre mekanisk ukrudtsbekæmpelse eller bruge af biologiske bekæmpelsesmidler reduceres anvendelsen af kemisk ukrudtsbekæmpelse. Denne reduktion i anvendelsen af ukrudtsbekæmpelsesmidler skal føre til bedre beskyttelse af vindyrkningsjorden og bevarelse af dens naturlige funktioner (frugtbarhed, biodiversitet og biologisk rensning), hvilket bidrager til vinenes kvalitet og autenticitet og styrker begrebet »terroir«.

Enhedsdokumentet berøres ikke af denne ændring.

4. Forbud mod vinhøst

I kapitel 1, afsnit VII, nr. 1, litra a), udgår sætningen »Startdatoen for vinhøsten er fastsat i henhold til bestemmelserne i artikel D. 645-6 i den franske lov om landbrug og havfiskeri (code rural et de la pêche maritime). «

Fastsættelsen af en startdato for vinhøsten er i dag ikke længere nødvendigt, eftersom vinavlerne nu råder over en bred vifte af redskaber, der sætter dem i stand til at vurdere druernes modning mere nøjagtigt. Hver vinavler råder over et vist antal anordninger og udstyr, såvel egne som fællesejede, der gør det muligt præcist at bestemme den optimale dato for høstens start på hver parcel i henhold til produktionsmålene.

Enhedsdokumentet berøres ikke af denne ændring.

5. Gæringskapacitet

I kapitel 1, afsnit IX, punkt 1, litra c), erstattes sætningen: »Enhver vinavler skal råde over en gæringskapacitet til vinfremstilling, som er mindst 1,4 gange så stor som bedriftens gennemsnitlige udbytte i de forudgående fem år« med sætningen: »Enhver vinavler skal råde over en gæringskapacitet til vinfremstilling, som er mindst 1,4 gange så stor som bedriftens gennemsnitlige vinfremstillingsmængde i de forudgående fem år. «

I produktspecifikationen blev der ikke henvist til en mængde (udtrykt i hl eller m3), men til et udbytte, dvs. til et høstudbytte divideret med produktionsarealet (f.eks. udtrykt i hl/ha). Den foreslåede ændring gør det muligt at rette op på denne inkonsekvens med hensyn til mængderne uden at ændre noget indholdsmæssigt (minimumsmængden er stadig fastsat til 1,4 gange bedriftens gennemsnitlige vinfremstillingsmængde i de forudgående høstår).

Enhedsdokumentet berøres ikke af denne ændring.

6. Cirkulation af vin

Kapitel 1, punkt IX, nr. 5, litra b), vedrørende datoen for cirkulation af vin mellem godkendte oplagshavere udgår.

Enhedsdokumentet berøres ikke af denne ændring.

7. Overgangsbestemmelse

Følgende tilføjes i kapitel 1, afsnit XI: »Bestemmelserne om, at der skal være et kontrolleret selvsået eller sået plantedække mellem rækkerne, og at producenten, hvis der ikke er et sådant plantedække, er forpligtet til at foretage jordbearbejdning eller anvende biologiske bekæmpelsesmidler for at kontrollere den selvsåede vegetation, gælder ikke for vindyrkningsparceller, der var beplantet på tidspunktet for nærværende produktspecifikations godkendelse, og hvor afstanden mellem rækkerne er 1,70 m eller derunder. «

Overgangsbestemmelsen medfører, at der ikke fastsættes sanktioner for de eksisterende vindyrkningsarealer, hvis aktuelle drift ikke er tilpasset til bestemmelserne om miljøvenlig jordbrugsdrift. På vindyrkningsarealer med stor tæthed, hvor afstanden mellem rækkerne er højst 1,70 m, kan opretholdelsen af en permanent græsbevoksning eller udførelsen af jordbearbejdning nemlig give nogle tekniske problemer (med hensyn til mekanisering, udstyr eller redskaber). Hvis vinstokkene er lave, øger græsbevoksning også risikoen for forårsfrost. Desuden medfører tilstedeværelsen af et plantedække, at der bliver konkurrence om vandforsyningen til vinstokkene, og denne konkurrence bliver større med en højere beplantningstæthed. Til gengæld skal de vinstokke, der plantes efter produktspecifikationens godkendelse, være i overensstemmelse med de fastsatte bestemmelser om miljøvenlig jordbrugsdrift, uanset beplantningstætheden og afstanden mellem rækkerne.

Enhedsdokumentet berøres ikke af denne ændring.

8. Registerføring

I kapitel 2, afsnit II, punkt 3, erstattes ordet »potentiel« med »naturlig«.

I overensstemmelse med ordlyden i alle produktspecifikationer for området Anjou Saumur erstattes udtrykkene »potentielt alkoholindhold« og »grad« med formuleringen »naturligt alkoholindhold i volumen«. Disse ændringer forbedrer produktspecifikationernes læsbarhed. Harmoniseringen af bestemmelserne om registerføring tager sigte på at lette udarbejdelsen af inspektionsplanen og kontrollen med disse registre.

Enhedsdokumentet berøres ikke af denne ændring.

9. Vigtigste punkter, der skal kontrolleres

Kapitel 3 er revideret for at sikre en konsekvent ordlyd i de vigtigste punkter, der skal kontrolleres, i produktspecifikationerne for Anjou Saumur-området.

Enhedsdokumentet berøres ikke af denne ændring.

ENHEDSDOKUMENT

1. Betegnelse

Bonnezeaux

2. Type geografisk betegnelse

BOB – beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Der er tale om stille hvidvine fremstillet af druer, som er høstet overmodne. De er kraftige med en stor sødme, der ledsages af en kompleks frugtagtig karakter (tørrede og eksotiske frugter, hvide blomster m.m.) og en let gylden farve med grønne reflekser.

De har følgende egenskaber:

Et naturligt alkoholindhold på mindst 15 %.

Et indhold af gæringsdygtigt sukker (glukose + fruktose) efter gæringen på mindst 51 g/l.

Det faktiske minimumsalkoholindhold ligger på 11 og på 12 for vine, hvis naturlige alkoholindhold i volumen er under 19 %.

Det totale syreindhold og det totale indhold af svovldioxid svarer til det, der er fastsat i EU-lovgivningen.

Generelle analytiske karakteristika Totalt alkoholindhold, maksimum (i % vol.) Virkeligt alkoholindhold, minimum (i % vol.) Totalt syreindhold, minimum i milliækvivalenter pr. liter Indhold af flygtig syre, maksimum (i milliækvivalenter pr. liter) Totalt indhold af svovldioxid, maksimum (i milligram pr. liter)

5. Vinfremstillingspraksis

a. Væsentlige ønologiske fremgangsmåder

Specifik ønologisk fremgangsmåde

Berigelse er tilladt i henhold til reglerne i produktspecifikationen.

Anvendelse af træstykker er ikke tilladt.

Vinene lagres som minimum indtil 15. marts i året efter høståret.

Ud over ovennævnte bestemmelser skal de ønologiske fremgangsmåder, som anvendes ved fremstillingen af disse vine, opfylde bestemmelserne i EU-lovgivningen og den franske landbrugs- og fiskerilov (»code rural et de la pêche maritime«).

Beplantningstæthed

Dyrkningspraksis

Beplantningstætheden på vinmarkerne er mindst 4 000 vinstokke pr. ha. På disse vinmarker må afstanden mellem rækkerne ikke overstige 2,50 m, og afstanden mellem vinstokkene i en planterække må ikke være under 1 m. For vindyrkningsparceller med en beplantningstæthed på under 4 000 vinstokke pr. ha, men på 3 300 vinstokke pr. ha eller derover, er det ved høsten tilladt at anvende den kontrollerede oprindelsesbetegnelse under forudsætning af, at produktspecifikationens bestemmelser om espalieropbinding og bladhøjde er overholdt. På disse vindyrkningsparceller må afstanden mellem rækkerne ikke overstige 3 m, og afstanden mellem vinstokkene i en planterække må ikke være under 1 m.

Beskæring

Dyrkningspraksis

Vinstokkene beskæres senest den 30. april med blandet beskæring, således at der højst er 12 skud pr. vinstok. I det fænologiske stadium, der svarer til 11 eller 12 blade, er årets antal af frugtbærende grene pr. vinstok højst 10.

Høst

Dyrkningspraksis

Druerne høstes ved håndkraft ad flere omgange.

Vanding

Dyrkningspraksis

Vanding er ikke tilladt.

b. Maksimumudbytte

30 hektoliter pr. hektar

6. Afgrænset geografisk område

Alle etaper af produktionen finder sted i det geografiske område, hvis perimeter omfatter følgende kommunes område efter den officielle geokode fra 2018: Bellevigne-en-Layon (tidligere område i den delegerede kommune Thouarcé).

Det kortmateriale, der viser det geografiske område, kan ses på webstedet for Institut national de l’origine et de la qualité.

7. Primære druesorter

Chenin B

8. Tilknytning til det geografiske område

1. Oplysninger om det geografiske område

a) Beskrivelse af de naturgivne faktorer, der bidrager til tilknytningen

Det geografiske område, som dækker vinmarkerne i Anjou, består i 2018 udelukkende af den delegerede kommune Thouarcé. Området i denne kommune, der er beliggende i departementet Maine-et-Loire, er opdelt af floden Layon. På højre flodbred ligger den lille landsby Bonnezeaux på toppen af en stejl skråning og hælder ud over flodbredden. Det lader til, at navnet på den lille landsby Bonnezeaux stammer fra kilder med jernholdigt vand.

Vinmarkerne er beliggende på tre på hinanden følgende skråninger, som vender mod sydvest, nemlig La Montagne, Beauregard og Fesles, der danner et 2 800 m langt og 500 m bredt bælte. Disse skråninger har en hældning på ca. 15-20 %, og den er særligt markant på den vestlige Beauregard-skråning og på den centrale skråning, der med rette kaldes La Montagne, og som starter i nærheden af den lille landsby Petit Bonnezeaux. Nord for disse tre afgrænsede skråninger ligger der et plateau med små bakker og en gennemsnitlig højde på 90 m, mens floden Layon løber i en højde på 29 m.

Den geologiske undergrund tilhører Saint-Georges-sur-Loire-kategorien og er et skifer- og sandstenskompleks, der stammer fra perioden mellem Øvre Ordovicium og Nedre Devon. Den er flere steder og navnlig på Fesles-skråningen dækket af grus- og lerformationer eller sand- og lerformationer fra Cenoman. Erosionen har frilagt skifersoklen, mens sand og ler er forblevet på bagsiden og plateauet. Derfor er jorden på de præcist afgrænsede parceller, hvor druerne høstes, ikke særlig dyb, kendetegnet ved et højt indhold af grove partikler, og en grågrøn farve, der undertiden minder om »vinbærme«. Jordens vandreserve er under 100 mm, og dens dræningskapacitet er særdeles god.

Det geografiske område har et mildt kystklima med ringe nedbør. Takket være de højere bjergrelieffer i området omkring Cholet og Maugesbjergene ligger det i læ for den fugtige luft fra havet. Skråningerne er stedvist åbne for de dominerende vinde fra sydvest og vest. Den årlige nedbør er ca. 550-600 mm, mens den er over 800 mm i området omkring Cholet og Maugesbjergene. Nedbøren i vinstokkenes vækstcyklus ligger ca. 100 mm under gennemsnittet for departementet. Den middelhavsflora, som vokser specifikt på disse skråninger, vidner om denne forholdsvise tørhed og en temperatur, der er højere end i de omkringliggende områder.

b) Beskrivelse af de menneskelige faktorer, der bidrager til tilknytningen

Druesorten Chenin B, der sandsynligvis stammer fra regionen Anjou, har vist sig at være særlig velegnet til »Bonnezeaux«. Det er en rustik druesort, der udfolder sit potentiale i situationer, hvor jorden er forbundet med store begrænsninger.

Producenterne forstod hurtigt, at det var en fordel at høste denne druesort på et fremskredent modningsstadium og ved hjælp af særlige teknikker. I sit værk »Traité des cépages« om druesorter skrev grev Odart i 1845 følgende: »Det er også nødvendigt at tilføje, at den ikke bør høstes, før den er overmoden, sådan som det er tilfældet omkring allehelgensdag, når skindet er blødgjort af regnen og går i forrådnelse.« Overmodenheden er således et vigtigt aspekt af høsten. I 1816 præciserede Jullien følgende i sit værk om alle kendte vinmarker, »Topographie de tous les vignobles connus«: »I gode høstår høstes der ad flere omgange. De to første gange, hvor kun de mest modne druer høstes, anvendes til den vin, der sendes til udlandet. De vine, der fremstilles med druerne fra tredje høst, er til landets eget forbrug…«

Producenternes erfaringer og analyse gennem generationer har givet »Bonnezeaux«-vinene en plads blandt de bedste vine i Anjou. Den engelske geograf William Guthrie (1708-1770) fastslog følgende i oversættelsen af sit værk »Nouvelle Géographie Universelle«, der udkom i 1802: »Man kan inddele vin fra Anjou i tre kategorier. Vine i den første kategori høstes i landsbyerne Faye, Saint-Lambert, Rablé, Maligny, Chavagne og Thouarcé, hvor man finder vinen fra Bonnezeaux. «

»Bonnezeaux«-vinmarkernes har beholdt det gode omdømme i alle de efterfølgende perioder. Phylloxera-krisen lagde en stor dæmper på deres udvikling, og der kunne kun leveres vin til et lokalt marked. Takket være den dynamiske og seriøse tilgang hos sammenslutningen af »Bonnezeaux«-producenter, der ønskede at fastholde det lave udbytte og metoden med høst ad flere omgange, blev det nationale marked generobret, inden vinene igen krydsede de franske grænser. »Bonnezeaux« blev anerkendt som kontrolleret oprindelsesbetegnelse den 6. november 1951.

2. Oplysninger om produktets kvalitet og egenskaber

Disse vine værdsættes på grund af deres kraftfulde udtryk. Deres store sødme, der skyldes et stort indhold af gæringsdygtigt sukker, ledsages af en ofte kompleks frugtagtig karakter (tørrede og eksotiske frugter, hvide blomster, osv.), som knapt kan anes af deres hyppigt let gyldne farve med grønne reflekser. Balancen mellem syre, alkohol og fyldighed gør det muligt for vinene at udvikle sig og blive endnu mere komplekse med årene.

3. Årsagssammenhæng

Disse vinmarker fremmer med deres stejle sydvestvendte skråninger og deres stenede overfladejord med fremragende varmeegenskaber en tidlig vækstcyklus og modning for druesorten Chenin B. I kombination med en meget lav vandtilførsel til vinstokkene på de stenede jorde muliggør de dominerende vinde på skråningerne en koncentration af druerne ved hjælp af visning eller tørring på vinstokkene, der er karakteristisk for vinmarkerne. Det er lykkedes producenterne at udnytte dette særpræg. Det meget lave udbytte viser, hvor stor en vægt vinavlerne lægger på druernes kvalitet.

Den sene høst af druesorten Chenin B på disse skråninger, som foregår ad flere omgange for at udvælge de mest modne druer, har skabt den anseelse, som »Bonnezeaux«-vinene nyder. »Bonnezeaux«-vinenes historie og omdømme er tæt forbundet med Anjouvinenes og »Coteaux du Layon«-vinenes historie og omdømme.

9. Andre vigtige betingelser (aftapning, mærkning og andre krav)

Område i umiddelbar nærhed

Retsgrundlag:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, som er defineret i undtagelsen vedrørende fremstilling, forarbejdning og lagring af vin, består i henhold til den officielle geokode fra 2018 af følgende kommuners område i departementet Maine-et-Loire:

Aubigné-sur-Layon, Beaulieu-sur-Layon, Bellevigne-en-Layon (tidligere områder i de delegerede kommuner Champ-sur-Layon, Faveraye-Mâchelles, Faye-d’Anjou og Rablay-sur-Layon), Blaison-Saint-Sulpice (tidligere områder i de delegerede kommuner Blaison-Gohier og Saint-Sulpice), Brissac Loire Aubance (tidligere områder i de delegerede kommuner Alleuds, Brissac-Quincé, Charcé-Saint-Ellier-sur-Aubance, Luigné, Saint-Rémy-la-Varenne, Saint-Saturnin-sur-Loire, Saulgé-l’Hôpital og Vauchrétien), Brossay, Chalonnes-sur-Loire, Chaudefonds-sur-Layon, Chemillé-en-Anjou (tidligere områder i de delegerede kommuner Chanzeaux og Valanjou), Denée, Doué-en-Anjou (tidligere område i den delegerede kommune Brigné), Les Garennes-sur-Loire (tidligere områder i de delegerede kommuner Juigné-sur-Loire og Saint-Jean-des-Mauvrets), Lys-Haut-Layon (tidligere område i den delegerede kommune Tigné), Mozé-sur-Louet, Mûrs-Erigné, Rochefort-sur-Loire, Saint-Melaine-sur-Aubance, Savennières, Soulaines-sur-Aubance, Terranjou (tidligere områder i de delegerede kommuner Chavagnes, Martigné-Briand og Notre-Dame-d’Allençon) og Val-du-Layon (tidligere områder i de delegerede kommuner Saint-Aubin-de-Luigné og Saint-Lambert-du-Lattay).

Mærkning: valgfrie angivelser

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

— De valgfrie angivelser, hvis anvendelse i henhold til fællesskabsbestemmelserne kan reguleres af medlemsstaterne, må hverken i højden, bredden eller tykkelsen være større end det dobbelte af størrelsen af de skrifttegn, som udgør navnet på den kontrollerede oprindelsesbetegnelse.

Mærkning: den geografiske betegnelse »Val de Loire«

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Bogstaverne i den geografiske betegnelse »Val de Loire« må hverken i højden eller bredden være større end to tredjedele af bogstaverne i navnet på den kontrollerede oprindelsesbetegnelse.

Mærkning: mindre geografisk enhed

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

På etiketten for vine med den kontrollerede oprindelsesbetegnelse er det tilladt at angive navnet på en mindre geografisk enhed, under forudsætning af at: - det drejer sig om en navngiven matrikelregistret lokalitet, - navnet fremgår af høstanmeldelsen. Den navngivne matrikelregistrerede lokalitet skal være trykt med skrifttegn, der hverken i højden eller bredden er større end halvdelen af de skrifttegn, som udgør navnet på den kontrollerede oprindelsesbetegnelse

Link til produktspecifikationen

https://info.agriculture.gouv.fr/gedei/site/bo-agri/document_administratif-9d4179cc-6768-4be5-bd1b-2e66d9483314

(1) EFT L 9 af 11.1.2019, s. 2.